Nøgleord

Sammendrag



Nøgleord

1. Statsstøtte – begreb – fritagelse for gebyrer og afgifter ved registreringen af et pantebrev eller en tvangsfuldbyrdelse – omfattet – betingelser

(Art. 87, stk. 1, EF)

2. Statsstøtte – begreb – foranstaltninger med henblik på kompensation for udgifter til public service-opgaver, som en virksomhed har påtaget sig – udelukket – betingelser opstillet i Altmark-dommen

(Art. 86, stk. 2, EF og art. 87, stk. 1, EF)

3. Statsstøtte – eksisterende og ny støtte – anmeldelse til Kommissionen – begrundelsespligtens rækkevidde

(Art. 87, stk. 1, EF og art. 88, stk. 3, EF; Rådets forordning nr. 659/1999, art. 15, stk. 3)

4. Statsstøtte – Kommissionens og de nationale domstoles respektive kompetencer – de nationale domstoles rolle – beskyttelse af borgerne i tilfælde af tilsidesættelse af forpligtelsen til forudgående anmeldelse – de nationale domstoles forpligtelse til at drage alle følger af denne tilsidesættelse i overensstemmelse med national ret

(Art. 87, stk. 1, EF og art. 88, stk. 3, EF)

Sammendrag

1. Artikel 87, stk. 1, EF skal fortolkes således, at dens anvendelsesområde kan omfatte privilegier, hvorefter en bank har ret til ensidigt at registrere pantebreve i fast ejendom, der tilhører landmænd eller andre personer, som udøver lignende virksomhed, ret til at foretage tvangsfuldbyrdelse på baggrund af et simpelt privat dokument samt ret til fritagelse for gebyrer og afgifter ved registreringen af dette pantebrev og denne tvangsfuldbyrdelse. Det tilkommer imidlertid den nationale ret at tage stilling til, om dette er tilfældet.

Først og fremmest kan disse privilegier, bl.a. som følge af den lovfastsatte gebyrfritagelse, fratage medlemsstatens statskasse visse likviditetsindtægter og dermed formindske dennes budget. Desuden kan en sådan fritagelse lette de byrder, der normalt belaster en banks budget, hvorved den gives en økonomisk fordel i forhold til sine konkurrenter. De andre banker er nemlig ikke begunstiget af en sådan fritagelse, hvilket antyder, at denne foranstaltning er af selektiv karakter. Endelig kan det ikke udelukkes, at den nævnte fritagelse sammen med de øvrige privilegier, der er indrømmet, styrker den af disse privilegier begunstigede banks stilling i forhold til de konkurrerende banker, der virker inden for samhandelen mellem medlemsstaterne, og at fritagelsen kan gøre det vanskeligere for banker med hjemsted i andre medlemsstater at etablere sig på denne medlemsstats marked.

(jf. præmis 28 og 29 samt domskonkl. 1)

2. Kvalificeringen af en foranstaltning som statsstøtte som omhandlet i artikel 87, stk. 1, EF kan påvirkes af, at privilegierne som følge af bl.a. fritagelse for gebyrer og afgifter ved registrering af et pantebrev eller en tvangsfuldbyrdelse, der er indrømmet en selvstændig almennyttig bank i medfør af national ret, da denne blev oprettet, i betragtning af dens virksomhed med landbrugskredit og de konkrete opgaver, som denne var pålagt, fortsat gælder, også efter at denne bank har udvidet sin virksomhed til at omfatte al bankvirksomhed, og denne bank er blevet et aktieselskab. Det tilkommer den nationale ret at tage stilling til, om de fire kumulative betingelser er opfyldt i betragtning af de relevante faktiske og retlige omstændigheder, som i medfør af Domstolens praksis giver mulighed for at fastslå, at privilegierne udgør en kompensation, der er et vederlag for de af denne bank leverede ydelser til opfyldelse af sine public service-forpligtelser, og at de falder uden for begrebet statsstøtte.

(jf. præmis 35 og domskonkl. 2)

3. Artikel 87, stk. 1, EF skal fortolkes således, at den medlemsstat, som har indført privilegier som følge af bl.a. fritagelse for gebyrer og afgifter ved registrering af et pantebrev eller en tvangsfuldbyrdelse, er forpligtet til at følge proceduren i artikel 88, stk. 3, EF, når disse privilegier er omfattet af anvendelsesområdet for artikel 87, stk. 1, EF, forudsat at disse privilegier er blevet til ny støtte efter traktatens ikrafttræden i den pågældende medlemsstat, og at den i artikel 15, stk. 3, i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af artikel 88 EF fastsatte forældelsesfrist ikke er udløbet, hvilket den nationale domstol skal efterprøve.

(jf. præmis 46 og domskonkl. 3)

4. Artikel 87, stk. 1, EF og artikel 88, stk. 3, EF skal fortolkes således, at den nationale domstol, såfremt den finder, at privilegierne som følge af bl.a. fritagelse for gebyrer og afgifter ved registrering af et pantebrev eller en tvangsfuldbyrdelse er ny støtte, er forpligtet til at se bort fra de nationale bestemmelser, hvorved sådanne privilegier blev indført, fordi de er uforenelige med disse bestemmelser i traktaten.

(jf. præmis 54 og domskonkl. 4)